
RAPORT  COMUN
asupra propunerii legislative privind modificarea reglementărilor Legii nr.94/2014 pentru aprobarea OUG 8/2009 privind acordarea tichetelor de vacanţă
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru muncă şi protecţie socială şi Comisia pentru industrii şi servicii, au fost sesizate, prin adresa nr. Plx 493/2015 din 22 iunie 2015, cu dezbaterea pe fond, în procedură obişnuită, a propunerii legislative privind modificarea reglementărilor Legii nr.94/2014 pentru aprobarea OUG 8/2009 privind acordarea tichetelor de vacanţă.
La întocmirea prezentului raport comun, cele două comisii au avut în vedere:

· avizul favorabil al Consiliului Legislativ (nr.203/09.03.2015)
· avizul negativ al Comisiei pentru buget, finanţe şi bănci 
(nr.4c-2/621/09.09.2015)
· punctul de vedere, negativ, al Guvernului.

Proiectul de lege are ca obiect de reglementare modificarea alin.(9) al art.1 şi a art.11 din Ordonanţa de urgenţă a Guvernului nr.8/2009, în sensul instituirii posibilităţii de acordare şi a contravalorii voucherelor de vacanţă pentru anumite categorii de angajaţi, întrucât nu pot fi anulate prevederile din contractele colective de muncă în vigoare, negociate de angajatori şi angajaţi.

În conformitate cu prevederile Regulamentului Camerei Deputaţilor, republicat, cu modificările şi completările ulterioare, Comisiile au dezbătut propunerea legislativă în şedinţe separate.
Membrii Comisiei pentru muncă şi protecţie socială au dezbătut propunerea legislativă în şedinţa din 8 septembrie 2015 şi au hotărât, cu unanimitate de voturi, respingerea iniţiativei legislative. 
La lucrările comisiei şi-au înregistrat prezenţa 23 deputaţi, din totalul de 24 membri ai comisiei.

La dezbateri a participat, în conformitate cu prevederile art.55 din Regulamentul Camerei Deputaţilor, republicat, din partea Ministerului Finanţelor Publice, domnul Ion Ghizdeanu – preşedintele Comisiei Naţionale de Prognoză.

Membrii Comisiei pentru industrii şi servicii au dezbătut propunerea legislativă în şedinţa din 8 septembrie 2015 şi au hotărât, cu majoritate de voturi, respingerea iniţiativei legislative. 
La lucrările comisiei şi-au înregistrat prezenţa 18 deputaţi, din totalul de 18 membri ai comisiei.

Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

Propunerea legislativă a fost respinsă de Senat în şedinţa din 16 iunie 2015.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor, republicat.

În urma finalizării dezbaterilor în cadrul celor două Comisii, acestea propun Plenului Camerei Deputaţilor respingerea iniţiativei legislative, din următoarele considerente:

- nu sunt respectate normele de tehnică legislativă, întrucât intervenţiile legislative trebuie făcute asupra actului normativ de bază, respectiv OUG nr.8/2009, şi nu asupra legii de aprobare a acestei ordonanţe, deoarece, de la data intrării în vigoare a legii de aprobare, prevederile acesteia s-au încorporat în Ordonanţa de urgenţă a Guvernului nr.8/2009;

- de la data elaborării iniţiativei legislative şi până în prezent, au intervenit modificări ale legislaţiei incidente care lasă fără obiect de reglementare propunerea legislativă. Astfel, prin Legea nr.173/2015, care aprobă Ordonanţa Guvernului nr.8/2014 de modificare şi completare a OUG nr.8/2009, a fost reglementată situaţia angajatorilor care pot acorda angajaţilor proprii prime sau vouchere de vacanţă, cu ocazia plecării în concediul de odihnă, în conformitate cu prevederile art.1 şi a contractului colectiv de muncă în vigoare, până la data expirării acestuia, în funcţie de sumele prevăzute în bugetele de venituri şi cheltuieli aprobate. 
PREŞEDINTE,



PREŞEDINTE,

Adrian Solomon



Iulian Iancu
SECRETAR,




SECRETAR,


Mihăiţă Găină



Radu Bogdan Ţîmpău






Întocmit,

Consilier parlamentar Lidia Vlădescu




Consilier parlamentar Viorela Gondoş
Consilier parlamentar Isabela Patricia Robe

